Diàleg entre víctimes del conflicte armat a Catalunya i el comissionat de la Comissió de la Veritat de Colòmbia Carlos Martin Beristain
El comissionat de la Comissió per l'Esclariment de la Veritat, la Convivència i la No Repetició de Colòmbia, Carlos Martin Beristain, participarà el dilluns 2 de març en un acte públic a Barcelona amb víctimes del conflicte colombià a Catalunya per presentar el treball que està duent a terme la Comissió amb l'exili colombià.
El comissionat dialogarà amb les víctimes exiliades, en un acte de reconeixement públic de l'impacte de l'exili i la seva contribució a la construcció de la pau al país.
La visita a a Barcelona ha estat organitzada per l'ICIP i el Node Catalunya de suport a la Comissió de la Veritat, amb el suport de l'Agència Catalana de Cooperació al Desenvolupament i el Programa de Nacions Unides per al Desenvolupament a Colòmbia (PNUD).
Milers de colombianes i colombians víctimes del conflicte es van veure forçats a abandonar el seu país.
Segons dades de l'Institut d'Estadística, actualment a Catalunya hi ha 30.000 persones colombianes, una part de les quals són refugiades, demandants d'asil o persones amb necessitat de protecció internacional.
Els seus testimonis i les seves experiències són claus per a l'esclariment de la veritat, la reparació i la construcció de la pau, i és per això que la Comissió de la Veritat té el mandat de visibilitzar l'impacte de l'exili colombià, mitjançant el treball d'escolta, de diàleg social i de reconeixement d'aquest fenomen.
Amb aquest objectiu s'han conformat 15 nodes de treball a 10 països europeus (Alemanya, Andalusia, Bèlgica, Catalunya, França, Itàlia, Madrid, Noruega, Països Baixos, País Basc, Suècia, Suïssa, Regne Unit, Irlanda i València) en un procés coordinat per l'ICIP, que exerceix la Secretaria Tècnica de la Comissió a Europa.
En aquesta primera fase de treball d'esclariment de la veritat, els diferents nodes han recopilat un total de 300 testimonis a Europa, els quals han de permetre escriure un relat plural sobre el conflicte colombià i recuperar la memòria individual i col·lectiva.
L'acte públic "La veritat de l'exili.
Reconeixement i dignitat de les víctimes" tindrà lloc el dilluns 2 de març, a les 18:00 hores, a la seu dels Amics de la UNESCO Barcelona.
Coincidint amb la visita a Barcelona, els dies 2 i 3 de març el comissionat Carlos Martín Beristain mantindrà reunions institucionals amb el departament d'Exteriors de la Generalitat de Catalunya, l'Agència Catalana de Cooperació al Desenvolupament, l'ICIP, l'Ajuntament de Barcelona, la Diputació de Barcelona, la Comissió d'Acció Exterior i Cooperació, Relacions Institucionals i Transparència del Parlament de Catalunya, i el Fons Català de Cooperació.
Trobada del grup internodal de reconeixement
El comissionat Carlos Martín Beristain també participarà a Barcelona a la sessió de treball per a la creació d'un grup internodal europeu dedicat al reconeixement de les víctimes del conflicte a l'exili, que se celebrarà els dies 29 de febrer i 1 de març.
En la trobada es tractarà l'estratègia del diàleg social intregral, les expectatives de reconeixement que tenen les víctimes i les possibles accions que la Comissió i els diferents nodes poden organitzar tant a Europa com a Colòmbia.
ICIP, Comissió de la Veritat de Colòmbia, Node Catalunya de suport a la Comissió.